**Aðalfundur Læknafélags Íslands**

**29. – 30. október 2021**

**Ályktun**

**m öryggi sjúklinga og starfsfólks**

Þegar alvarleg atvik eiga sér stað við veitingu heilbrigðisþjónustunnar er öryggi sjúklinga best tryggt með því að taka tillit til kerfislægra þátta. Í stað þess að einblína á þátt einstakra starfsmanna, ber frekar að skoða og taka tillit til kerfislægra þátta og áhrifa þeirra. Þannig má bæta lærdóm og úrbætur, sem draga megi af slíkum atburði.

Íslendingar eru eina norræna þjóðin sem hefur enn ekki innleitt löggjöf sem tekur til refsiábyrgðar gagnvart starfsfólki í heilbrigðisþjónustu vegna alvarlegra atvika. Um þessi atvik gilda því almenn hegningarlög. Í ljósi þess gríðarlega álags sem hvílir á íslensku heilbrigðisstarfsfólki þurfa stjórnvöld að grípa til tafarlausra aðgerða til þess að koma í veg fyrir að einstakir heilbrigðisstarfsmenn séu lögsóttir og sakfelldir vegna kerfislægra vandamála, m.a. undirmönnunar, sem beinlínis eykur hættu á slíkum atvikum.

Lög um landlækni og lýðheilsu nr. 41/2007 kveða skýrt á um tilkynningarskyldu vegna óvæntra atvika i heilbrigðisþjónustu en ekki hefur verið sinnt úrvinnslu upplýsinga um alvarleg atvik. Viðurkenna þarf refsiábyrgð vinnuveitanda þar sem hún á greinilega við í stað þess að heilbrigðisstarfsmaður sé persónulega sóttur til saka eftir atvik sem fyrst og fremst á rætur að rekja til starfsumhverfis og allt of mikils álags.

Þrátt fyrir skýrslu og tilmæli sérstaks starfshóps frá 2015 um úrvinnslu alvarlegra atvika innan heilbrigðiskerfisins hafa engar úrbætur orðið. Réttarstaða heilbrigðisstarfsfólks er því áfram óljós auk þess sem afgreiðsla slíkra mála innan stjórnkerfisins er alltof tímafrek. Til greina kemur að sjúkrastofnanir beri hlutlæga ábyrgð á tjóni sem hlýst af verkum starfsmanna sinna. Aðalfundur LÍ kallar eftir að nú þegar verði ráðist í umbætur sem tryggi réttarstöðu heilbrigðistarfsfólks þegar um er að ræða kerfislæg alvarleg atvik.